Et forsøg med at tage mobiltelefonerne fra eleverne i skoletiden er gjort permanent på Farsø Skole. Skolen er nu totalt mobilfri. - Det er noget lort. Man kan ikke tjekke noget som helst, før du har fri, siger Juliane Mølgaard fra 8.A. Hun bakkes op af hele sin klasse, der er imod de nye regler. Forsøget blev sat i stand på opfordring af skolebestyrelsen før sommerferien, og erfaringerne er nu gjort op, og det er ikke længere tilladt for eleverne at have en mobiltelefon for sig i skoletiden. - I prøveperioden før sommerferien oplevede eleverne en ro, de ikke havde før. De kunne fordybe sig i undervisningen og havde ikke brug for at tjekke Facebook og at tjekke, om der var kommet beskeder ind, siger John Andersen, der er skoleleder på Farsø Skole. Lærerne har ikke fået frataget deres mobiler i skoletiden.
Det er ikke længere tilladt for elever at bruge mobiltelefon i skoletiden på Farsø Skole.